Прилог 15.2 Извод из Статута који регулише докторске студије

Дел. бр. 741/1

Датум: 12.06. 2018. год.

На основу чл. 56. и 63. Закона о високом образовању („Службени гласник РС“ број 88/17), члана 178. Статута Универзитета у Београду „Гласник Универзитета у Београду“ број 201/2018), а на предлог Наставно-научног већа Факултета за физичку хемију од 08. јуна 2018. године, Савет Факултета за физичку хемију на седници одржаној дана 12. јуна 2018. године, донео је:

**С Т А Т У Т**

**УНИВЕРЗИТЕТА У БЕОГРАДУ− ФАКУЛТЕТА ЗА ФИЗИЧКУ ХЕМИЈУ**

*Катедре*

Члан 11.

Катедре су носиоци и организатори наставног, научноистраживачког и стручног рада на Факултету.

Катедра се организује за једну ужу научну област или за више сродних ужих научних области, са циљем координисања наставног и научног рада у оквиру тих области на Факултету.

Катедре организују извођење теоријске и практичне наставе на свим степенима (академских и струковних) студија, организује извођење научноистраживачког рада за израду завршних радова, специјалистичких радова и докторских дисертација, као и друге видове наставног, научног и стручног рада, и старају се о научном и стручном развоју и усавршавању својих кадрова.

На Факултету су организоване следеће катедре**:**

* Катедра за општу физичку хемију
* Катедра за спектрохемију, физичку хемију плазме и квантну хемију
* Катедра за електрохемију, хемијску кинетику и материјале
* Катедра за радиохемију, нуклеарну хемију и заштиту животне средине
* Катедра за динамику и структуру материје и биофизичку хемију.

Расподела наставних предмета по катедрама одређује се одлуком Наставно-научног већа Факултета.

*Надлежност Наставно-научног већа*

Члан 33.

Наставно-научно веће:

1. одлучује о питањима наставне, научне и стручне делатности Факултета;
2. утврђује предлог Статута Факултета и његових измена;
3. утврђује предлог кандидата за декана и продекане Факултета;
4. утврђује предлоге студијских програма који се изводе на Факултету, и доставља их Сенату Универзитета на усвајање;
5. одлучује о условима, начину и поступку остваривања програма образовања током читавог живота на Факултету, у складу с одговарајућим актима Универзитета
6. доноси програм научних истраживања;
7. одлучује о организовању основних, мастер, специјалистичких и докторских студија;
8. одобрава теме докторских дисертација, мастер радова и специјалистичких радова
9. именује менторе докторских дисертација, мастер радова и специјалистичких радова
10. именује чланове комисија за одбрану теме и одобрење предлога теме, и за преглед, оцену и одбрану урађених докторских дисертација;
11. именује чланове комисија за одбрану мастер и специјалистичких радова
12. доноси одлуке о оснивању или укидању катедара;
13. доноси одлуке о именовању шефова катедара;
14. доноси правилнике и одлуке које се тичу наставне, научне и стручне делатности (нпр. Правилник о испитима, Правилник о мастер студијама, Правилник о докторским студијама и др.);
15. утврђује интерне критеријуме Факултета за изборе у звања наставника и асистената;
16. дефинише тела (комисије, радне групе…) и поступке за праћење, обезбеђивање, унапређивање и развој квалитета студијских програма, наставе и услова за одвијање наставне, научне и стручне делатности на Факултету;
17. прописује начин и поступак самовредновања на Факултету, у складу са утврђеним стандардима за самовредновање и оцењивање квалитета;
18. бира представнике Факултета за Савет Факултета и Савет Универзитета;
19. предлаже Универзитету матичност Факултета;
20. даје мишљење Универзитету о броју студената који се уписују у прву годину основних, мастер, специјалистичких и докторских студија чије се образовање финансира из буџета и оних који плаћају школарину;
21. утврђује мере за подстицање развоја изразито успешних и даровитих студената;
22. разматра извештаје о остваривању програма научних истраживања који припрема и подноси продекан за науку;
23. разматра и припрема предлоге о питањима о којима одлучује Савет Факултета, у складу са овим Статутом;
24. покреће и спроводи поступак за стицање истраживачких и научних звања и утврђује предлоге за изборе у научна звања;
25. спроводи поступак и врши избор у истраживачка звања (истраживач-приправник, истраживач-сарадник);
26. даje сагласност за ангажовање наставника и сарадника на другој високошколској установи, у складу са овим Статутом и актима Универзитета;
27. одлучује о ангажовању гостујућих професора и професора по позиву на Факултету;
28. утврђује предлог за професора емеритуса, у складу са општим актом Универзитета
29. даје сагласност за учешће наставника и сарадника Факултета у домаћим и међународним пројектима, у складу са општим актом Факултета;
30. анализира резултате оцењивања педагошког рада наставника и сарадника из студентских анкета
31. разматра приговоре и предлоге студената који се односе на квалитет образовног процеса, организацију и начин извођења наставе, и изјашњава се о поднетим приговорима и предлозима;
32. предлаже Универзитету продужење радног односа наставнику који је навршио 65 година живота, уз најмање 15 година стажа осигурања;
33. предлаже кандидате са Факултета за чланове органа Универзитета;
34. учествује у поступку поводом кршења Кодекса професионалне етике, у складу са општим актом Универзитета
35. одређује комисије рецензената за уџбенички материјал и монографије
36. предлаже наставнике и сараднике за јавна признања и одликовања
37. предлаже наставнике Факултета за кандидатуру за чланство у Српској Академији наука и уметности и за титулу професора емеритуса
38. обавља и друге послове утврђене законом, овим Статутом, Статутом Универзитета и другим општим актима Факултета.

Рад Наставно-научног већа уређује се Пословником о раду Наставно-научног већа који доноси ово веће, у складу са овим Статутом.

*Стечени стручни, академски и научни називи*

Члан 58.

Стручни, академски, односно научни назив који је стечен према прописима који су важили до ступања на снагу Закона о високом образовању („Службени гласник РС”, бр. 76/05, 100/07 – аутентично тумачење, 97/08, 44/10, 93/12, 89/13, 99/14, 45/15 – аутентично тумачење, 68/15 и 87/16), у погледу права која из њега произлазе, изједначен је са одговарајућим називом у складу са чланом 127. тог закона.

*Исправе о завршеним студијама*

Члан 59.

Универзитет издаје диплому студенту који је завршио студије, којом се потврђује завршетак студија.

Уз диплому се издаје и додатак дипломи.

На захтев студента, Универзитет издаје јавну исправу о савладаном делу студијског програма, које садржи податке о нивоу, природи и садржају студија, као и о постигнутим резултатима.

Сенат ближе уређује садржај и облик уверења из става 3. овог члана.

Право издавања јавне исправе из става 3. овог члана ректор може пренети на факултет на којем је студент савладао део студијског програма.

Диплома, додатак дипломи и јавну исправу о савладаном делу студијског програма јесу јавне исправе.

Диплому и додатак дипломи потписују ректор Универзитета и декан Факултета.

Уколико Факултет реализује заједничке студије са другим високошколским установама, издају се заједничка диплома и додатак дипломи, које потписују ректор и овлашћена лица високошколских установа које изводе студијски програм за стицање заједничке дипломе.

*Промоција*

Члан 60.

Промоција је свечани чин:

1) уручења дипломе о завршеним студијама првог и другог степена;

2) проглашења за доктора наука лица које испуни услове утврђене Законом и одбрани докторску дисертацију;

3) додељивања почасног доктората лицу из члана 117. Статута Универзитета;

Промоцију из става 1. тачка 1. овог члана врши декан.

Промоцију из става 1. тач. 2 и 3**.** овог члана врши ректор, односно проректор кога ректор овласти, на Универзитету.

Промоција из става 1. овог члана ближе се уређује општим актом Факултета, односно Универзитета.

*Услови за упис на докторске студије*

Члан 74.

У прву годину докторских академских студија може се уписати лице које има:

1) завршене мастер академске студије, односно интегрисане студије са најмање 300 ЕСПБ бодова, односно завршене најмање четворогодишње студије по прописима који су важили до ступања на снагу Закона о високом образовању („Сл. гласник РС”, бр. 76/05, 100/07 – аутентично тумачење, 97/08, 44/10, 93/12, 89/13, 99/14, 45/15 – аутентично тумачење, 68/15 и 87/16) и општом просечном оценом од најмање 8 на основним академским и мастер академским студијама, односно интегрисаним студијама или

2) завршене мастер академске студије, односно интегрисане студије, са најмање 300 ЕСПБ бодова и остварене научне радове објављене у часописима са листе ресорног министарства пре уписа на докторске студије, у складу са општим актима Факултета.

Лица са звањем магистра наука, могу се уписати на докторске студије у одговарајућој области, у складу са општим актом који доноси Сенат.

У студијском програму докторских студија прописују се одговарајуће завршене мастер академске студије, односно интегрисане студије, као услов за упис на докторске студије.

Ближи услови за упис на докторске студије уређују се општим актом Факултета (*Правилником о докторским студијама, изради, оцени и одбрани докторске дисертације)*, у складу са општим актом који доноси Сенат Универзитета.

Редослед кандидата за упис у прву годину докторских студија утврђује се на основу опште просечне оцене остварене на основним и мастер академским студијама, резултата на пријемном испиту, уколико се организује, остварених научних резултата,као и других мерила заупис прописаних општим актом Факултета, односно Универзитета.